b'\n_START_ARTICLE_\nNorgesmindevej\n_START_PARAGRAPH_\nNorgesmindevej er en villavej, ca. en halv km lang, og er beliggende p\xc3\xa5 \xc3\x98sterbro mellem Ryvangs All\xc3\xa9 og Strandvejen.\n_START_SECTION_\nGadens historie\n_START_PARAGRAPH_\nGaden er navngivet i 1904 efter sommerhuset \xe2\x80\x9dNorgesminde\xe2\x80\x9d, der l\xc3\xa5 i n\xc3\xa6rheden. Ejendommen var fra 1813 og navngivet \xc3\xa5ret efter da Norge overgik til svensk styre  , hvilket l\xc3\xa5 den norskf\xc3\xb8dte bygherre Christopher Hedemark p\xc3\xa5 sinde. Landstedet er afs\xc3\xa6t for Poul Martin M\xc3\xb8llers ufuldendte roman fra 1824 \xe2\x80\x9dEn dansk students eventyr\xe2\x80\x9d.\n_START_SECTION_\nN\xc3\xa6vnev\xc3\xa6rdige bygninger i gaden\n_START_PARAGRAPH_\nNr. 13 p\xc3\xa5 hj\xc3\xb8rnet af Svanem\xc3\xb8llevej (nr. 51, adr. udg\xc3\xa5et 1995) er en harmonisk patriciervilla med runde pal\xc3\xa6vinduer, tegnet af arkitekt Jens Chr. Kofoed til kammersangerinde, fr\xc3\xb8ken Rennie i 1914, opf\xc3\xb8rt \xc3\xa5ret efter med tilh\xc3\xb8rende staldbygning, ombygget 1920 til garage._NEWLINE_Nr. 17 er fra 1915 og der er en flot glasmosaik ud i vejen. Vinduet er pyntet med en passer og meget andet._NEWLINE_Nr. 21 og 23 er fra 1908 og er pynteligt malet i gult og hvidt. Ved hj\xc3\xb8rnerne af husene finder man ogs\xc3\xa5 nogle af de f\xc3\xa5 eksempler p\xc3\xa5 stuk i omr\xc3\xa5det (her en kort blomsterranke). Det er tydeligt at bygherrerne foretrak at lade arkitekterne selv formgive eventuelle dekorationer frem for at k\xc3\xb8be det f\xc3\xa6rdigfabrikeret pynt og stuk. Husene er bygget til Det Danske Missionsselskab og tegnet af Aage V. Petersen_NEWLINE_Nr. 20 er fra 1962 og tegnet af Ole Brandstrup Jensen og Peter Fournais. Huset er stramt komponeret og har visse fjern\xc3\xb8stlige tr\xc3\xa6k, m\xc3\xa5den at behandle de store vinduesrammer p\xc3\xa5 \xc3\xb8verste etage minder om japanske traditionelle v\xc3\xa6gge af tr\xc3\xa6 og papir. I f\xc3\xb8lge en af de tidligere beboere, der havde sin ungdom i huset, var det ogs\xc3\xa5 et sp\xc3\xa6ndende hus indvendig. Kompakte hotellignende rum, et k\xc3\xb8kken der lignede et skibsk\xc3\xb8kken \xe2\x80\x93 men med vink\xc3\xa6lder. Stuen var fors\xc3\xa6nket og ledte ud til den lille meditative stenhave med rislende vand. Dengang bryggede Tuborg stadig, hvilket ofte gav omr\xc3\xa5det en duft af humle._NEWLINE_Arkitekten Valdemar Thisted (1865-1935) boede fra 1909 i nr. 19, som han selv havde tegnet  . I midten af 1900-tallet havde Israels gesandtskab til huse i nr. 15 og den navnkundige rigsarkivar Axel Linvald (1886-1965) boede tidligere i nr. 20.'